Novi sistem korišćenja službenih vozila u američkim gradovima
Kada više službenika koristi prema potrebama isti automobil stepen iskorišćenja povećava se na više od 70 odsto
Iznajmljivanje automobila na sat odavno se smatra za jeftinu i ekološki čistiju alternativu posedovanju vozila. U Sjedinjenim Državama, kompanije kao što je Zipkar, imaju veliki broj automobila koje pretplatnici mogu da rezervišu i voze onoliko koliko im je potrebno. Ta vrsta servisa stiče popularnost u većim gradovima, u kojima je često nepogodno i skupo posedovati sopstveno vozilo. Neki gradovi sada pokušavaju da primene sličan sistem i sa svojim službenim vozilima. Kerin Leblank radi u gradskom Sekretarijatu za transport, u Vašingtonu, i jedna je od prvih koji su isprobali novi program nazvan Flit šer. "Eno, onaj tamo, sa brojem 6067 na tablici," pokazuje Kerin na obližnji auto. Beli automobil marke Honda Sivik, sa pogonom na prirodni gas, parkiran je iza zgrade sedišta gradske uprave. Kerin ga je rezervisala preko interneta. Na unutrašnjoj strani vetrobrana pričvršćen je mali uređaj nazvan transponder. Ona mu prinosi nešto što liči na kreditnu karticu. "Sada prinesemo ovo ovde, čuje se malo klik i auto se otvori," pokazuje ona. Rezervoar je pun, ključevi su unutra i Karen Leblank može da krene. "Rekla bih da koristim Flit šer dva do tri puta nedeljno, za bilo kakve sastanke na koje moram da odem. Odvezem se tamo gde treba, odem na sastanak i vraćam se u kancelariju," kaže ona. Ovaj proces je veoma poznat privatnim građanima koji koriste usluge kompanije Zipkar. Za sada, grad Vašington ima 60 automobila opremljenih sličnim uređajima. Ali ono što je posebno važno jeste činjenica da ti automobili zamenjuju 360 vozila, jer se njihov stepen iskorišćenja popeo na 71 odsto. Zamenik gradonačelnika Vašingtona, Den Tangerlini, koji je u međuvremenu prešao na drugu funkciju, pokazuje nam parkiralište iza sedišta gradske vlade. S jedne strane su prazna mesta rezervisana za vozila korišćena na sat, a s druge niz drugih belih službenih vozila. "Vidite svu tu gvožđuriju ovde? Sva ta vozila zadužili su razni funkcioneri koji trenutno nemaju potrebu da budu u njima," kaže on. Tangerlini kaže da će sistem korišćenja službenih automobila po potrebi uštedeti gradu oko 6 miliona dolara u narednih 5 godina, što je dobrodošla suma u ovo vreme budžetskih restrikcija. To je ujedno jedan od razloga što telefon Skota Grifita neprestano zvoni. Grifit je direktor kompanije Zipkar, koja trenutno pregovara sa vlastima u 25 gradova. "Svi oni imaju iste probleme - nedovoljne poreske prihode i previše vozila. Ali njihovi ljudi moraju da se kreću po gradu tokom dana, pa im mi pomažemo da to čine na najefikasniji način," kaže Grifit. Grifit dodaje da ipak nije sve u novcu. Kada dele isto vozilo, kaže on, ljudi voze na efikasniji način. Kada moraju da ga rezervišu unapred onda se trude da više obaveza povežu u jednu vožnju. Slični programi već funkcionišu u Čikagu, San Francisku, Filadelfiji i drugim gradovima. Neki gradovi omogućavaju svojim službenicima da koriste iste one automobile koje privatni građani iznajmljuju na sat. Eli Maser učestvovao je u uspostavljanju saradnje između gradskih vlasti Filadelfije i neprofitne organizacije Fili kar šer, čiji je jedan od osnivača. "Jedna od prednosti korišćenja automobila na sat za opštine, pa čak i privatne kompanije, je u tome što ih obični građani češće koriste uveče i preko vikenda, dok ih opštine i firme više koriste preko dana," kaže Maser. Sve ovo znači da se ta vozila koriste znatno više od 40 sati nedeljno. Eli Maser kaže da bi kombinacija sistema koji se koristi u Filadelfiji i onog u Vašingtonu, bila još efikasnija. Idealno bi bilo, kaže on, kada bi gradovi imali mali vozni park sopstvenih vozila, pa čak i kamiona, dok bi službenici imali pravo da koriste automobile privatnih kompanija koje ih iznajmljuju na sat.